A Tanács határozata
(2004. április 26.)
az egyrészről az Európai Közösség és tagállamai, másrészről a Dél-afrikai Köztársaság között létrejött kereskedelmi, fejlesztési és együttműködési megállapodás megkötéséről
(2004/441/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 310. cikkére, összefüggésben a 300. cikk (2) bekezdésének második mondatával és a (3) bekezdés második albekezdésével,
tekintettel a Bizottság javaslatára,
tekintettel az Európai Parlament hozzájárulására [1],
mivel:
(1) Az 1999. október 11-én Pretoriában aláírt, az egyrészről az Európai Közösség és tagállamai, másrészről a Dél-afrikai Köztársaság között létrejött kereskedelmi, fejlesztési és együttműködési megállapodást az 1999. július 29-i 1999/753/EK tanácsi határozatnak [2] megfelelően ideiglenes jelleggel kell alkalmazni.
(2) A tagállamokban a ratifikációs és elfogadási vagy jóváhagyási eljárások befejeződtek.
(3) Az 1999. október 11-én Pretoriában aláírt, az egyrészről az Európai Közösség és tagállamai, másrészről a Dél-afrikai Köztársaság között létrejött kereskedelmi, fejlesztési és együttműködési megállapodást jóvá kell hagyni,
A KÖVETKEZŐKÉPPEN HATÁROZOTT:
1. cikk
Az 1999. október 11-én Pretoriában aláírt, az egyrészről az Európai Közösség és tagállamai, másrészről a Dél-afrikai Köztársaság között létrejött kereskedelmi, fejlesztési és együttműködési megállapodást, valamint a mellékleteket, a mellékletként csatolt jegyzőkönyveket és a Közösség által egyoldalúan vagy más felekkel tett, a záróokmányhoz csatolt nyilatkozatokat a Közösség nevében a Tanács jóváhagyja.
A megállapodás, a mellékletek, a jegyzőkönyvek és a záróokmány szövegét csatolták az 1999/753/EK határozathoz.
2. cikk
A megállapodás 109. cikkében előírt értesítést a Közösség nevében a Tanács elnöke küldi meg.
3. cikk
A megállapodás alapján létrehozott Együttműködési Tanács keretén belül a Közösség által elfogadandó álláspontot a Bizottság javaslatára a Tanács határozza meg, az Európai Közösséget létrehozó szerződés megfelelő rendelkezései alapján.
4. cikk
Ezt a határozatot az Európai Unió Hivatalos Lapjában ki kell hirdetni.
Kelt Luxembourgban, 2004. április 26-án.